Kortet, AalborgCard, kombinerer transport, attraktioner og udvalgte oplevelsestilbud i ét samlet produkt. Kortet giver blandt andet gratis adgang til 15 museer og attraktioner, hvor der ellers kræves entré. Kortet giver også gratis adgang til offentlig transport med bus og tog i hele Aalborg Kommune. Endelig giver kortet gratis parkering i Kennedy Arkaden i centrum af Aalborg, rabatter på yderligere attraktioner og aktiviteter samt i en række butikker i Aalborg. - Uanset om man har bil til rådighed under ferien eller ej, er der et stigende behov for, at oplevelsestilbuddene fremstår enkelt og lettilgængeligt for turisterne. Og det er netop ideen med det ny AalborgCard, fortæller VisitAalborgs direktør, Helge Søgaard. AalborgCard kan købes fra mandag den 9. juni på VisitAalborgs fire InfoCentre i Aalborg, Hals, Nibe og Lille Vildmose. Derudover sælges kortet fra DSB i Aalborg samt fra NT's femten busterminaler. Oplevelseskortet fås i to varianter - et 24 timers og et 72 timers kort - til både børn og voksne. Et 24 timers kort til voksne koster 179 kr. og 89 kr. til børn. Et kort til 72 timer koster henholdsvis 299 og 149 kr. Nordjyllands Trafikselskab også tilbyder sine faste kunder, det vil sige alle indehavere af et NT Periodekort, at købe et AalborgCard til nedsat pris. På et 72 timers kort til voksne er der f.eks. hele 100 kr. at spare i forhold til normalprisen. Kort til reduceret pris sælges kun i NT-butikken på Aalborg Busterminal.

Referat:
Torsdag lancerer VisitAalborg og Nordjyllands Trafikselskab et nyt slags oplevelseskort til gavn for turister fra ind- og udland